УсакIуэшхуэр ягу къагъэкIыж
Налшык дэт Къэрал музыкэ театрым дыгъуэпшыхь фэеплъ пшыхь щекIуэкIащ. Ар теухуауэ щытащ КъБР-м и цIыхубэ усакIуэ, СССР-м, РСФСР-м я Къэрал, Ленин саугъэтхэм я лауреат Кулиев Къайсын къызэралъхурэ илъэ-си 100 зэрырикъум. Пшыхьыр къызэригъэпэщащ КъБР-м ЩэнхабзэмкIэ и министерствэм.
Къумахуэ Мухьэдин къопсалъэ.
Зэхыхьэм зыкърагъэхьэлIащ КъБР-м и Парламентым и УнафэщI Егоровэ Татьянэ, Правительствэм и УнафэщI Мусуков Алий, абы и къуэдзэ Ахъуэхъу Таймураз, УФ-м и ТхакIуэхэм я зэгухьэныгъэм и правленэм и япэ секретарь Иванов Геннадий сымэ, республикэм и район, къалэ, къуажэ администрацэхэм, жылагъуэ зэгухьэныгъэхэм, IуэхущIапIэ зэмылIэужьыгъуэхэм я лIыкIуэхэм, гъунэгъу щIыналъэхэм къикIа хьэщIэхэм, литерату- рэм, усакIуэм и лэжьыгъэхэм дихьэххэм, лъэпкъ интеллигенцэм, Кулиев Къайсын и унагъуэм, и Iыхьлыхэм, къэзыцIыхуу щытахэм.
Кулиев Къайсын и гъащIэмрэ гуащIэм-рэ теухуа доклад ищIащ КъБР-м щэнхабзэмкIэ и министр Къумахуэ Мухьэдин. Абы и ужькIэ къэпсэлъахэми республикэм и цIэр щIыналъэ куэдым фIыкIэ щызыгъэIуа Кулиев Къайсын зэращы- мыгъупщэр, гъащIэм и пэжыр къызыщыгъэлъэгъуа и усэхэр цIыхубэм зэраIэпэгъур, и щIэинхэм лъэпкъ зэмылIэужьыгъуэхэр зэрыригушхуэр, цIыхугъэр зыгъэдахэ гурыщIэ пшыналъэу ахэр къазэрыхуэнар, Хэкур, цIыхухэр фIыуэ зылъагъуу щыта усакIуэм и гъащIэр щIэблэм зэращапхъэр.
Пшыхь гукъинэжыр ягъэдэхащ республикэм и уэрэджыIакIуэ, къэфакIуэ, артист нэхъыфIхэм. ЗэIущIэм Кулиев Къайсын и усэхэм къыщеджащ.
ТЕКIУЖЬ Заретэ.
